text: El-biler nu også med lyd
  11 august 2010 kl. 09.09
  El-biler kan nu få de samme lyde som biler med forbrændingsmotorer.
  Energi Horsens er i gang med at få el-biler testet af 100 familier i Hedensted Kommune, og nu skal de også afprøve et nyt lydsystem.
  Det er udviklet af værksættervirksomheden ECTunes, som Energi Horsens har investeret 2,9 millioner kroner i.
  
  Udvendige højtalere
  El-bilerne forsynes med udvendige højtalere. Lyden er retningsbestemt og tilpasset bilens hastighed og acceleration.
  Marianne Rosenvang og hendes familie har testet lydssystemet i en af el-bilerne fra Energi Horsens.
  - Fodgængere og cyklister bliver ofte overrasket, når de møder en næsten lydløs el-bil, og jeg har oplevet, at cyklister slår et sving ud mod bilen, når de opdager mig, siger Marianne Rosenvang. Hun får mindre opmærksomhed, når andre trafikanter kan høre, at hun kommer.
  Firmaet ECTunes håber på, at deres lydanlæg kan sælges til bilindustrien efterhånden som der kommer gang i produktionen af el-biler.
  